Απόφαση της Επιτροπής

της 13ης Μαρτίου 2003

για την τροποποίηση της απόφασης 2002/657/ΕΚ όσον αφορά τον καθορισμό των ελάχιστων απαιτούμενων ορίων επίδοσης (MRPL) για ορισμένα κατάλοιπα σε τρόφιμα ζωικής προέλευσης

[κοινοποιηθείσα υπό τον αριθμό Ε(2003) 764]

(Κείμενο που παρουσιάζει ενδιαφέρον για τον ΕΟΧ)

(2003/181/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ(1), και ιδίως το άρθρο 15 παράγραφος 1 δεύτερο εδάφιο,

Εκτιμώντας τα ακόλουθα:

(1) Η παρουσία καταλοίπων σε προϊόντα ζωικής προέλευσης είναι ένα ζήτημα που αφορά τη δημόσια υγεία.

(2) Είναι ανάγκη να προβλεφθεί μια διαδικασία για το σταδιακό καθορισμό των ελάχιστων απαιτούμενων ορίων επίδοσης (MRPL) των μεθόδων ανάλυσης για ουσίες για τις οποίες δεν έχει καθοριστεί επιτρεπόμενο όριο, και ιδίως για εκείνες τις ουσίες των οποίων δεν επιτρέπεται η χρήση ή των οποίων η χρήση απαγορεύεται ρητώς στην Κοινότητα, ώστε να εξασφαλισθεί η εναρμονισμένη εφαρμογή της οδηγίας 96/23/EΚ.

(3) Ως επακόλουθο της ανίχνευσης χλωραμφενικόλης, νιτροφουρανίων και οξικής μεδροξυπρογεστερόνης σε τρόφιμα ζωικής προέλευσης, το επίπεδο που θα οριστεί όσον αφορά τα εναρμονισμένα MRPL για τις ουσίες αυτές έχει συμφωνηθεί κατόπιν διαβούλευσης με τα κοινοτικά εργαστήρια αναφοράς, τα εθνικά εργαστήρια αναφοράς και τα κράτη μέλη.

(4) Ωστόσο, η χορήγηση ενός από τις ανωτέρω ουσίες για ζωοτεχνικούς σκοπούς εξακολουθεί να επιτρέπεται δυνάμει των αυστηρών όρων που καθορίζονται στο άρθρο 5 της οδηγίας 96/22/ΕΚ.

(5) Είναι ανάγκη να προβλεφθούν εναρμονισμένα επίπεδα για τον έλεγχο αυτών των ουσιών ώστε να εξασφαλιστεί το ίδιο επίπεδο προστασίας του καταναλωτή σε ολόκληρη την Κοινότητα. Η απόφαση 2002/657/ΕΚ της Επιτροπής(2) πρέπει, συνεπώς, να τροποποιηθεί ανάλογα.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2002/657/ΕΚ τροποποιείται ως εξής:

1. Στο άρθρο 2, η λέξη "παραρτήματος" αντικαθίσταται από τη λέξη "παραρτήματος I".

2. Στο άρθρο 3 στοιχεία β) και γ), η λέξη "παραρτήματος" αντικαθίσταται από τη λέξη "παραρτήματος I".

3. Το άρθρο 4 αντικαθίσταται από το ακόλουθο κείμενο:

"Τα κράτη μέλη εξασφαλίζουν ότι οι μέθοδοι ανάλυσης που χρησιμοποιούνται για την ανίχνευση των ακόλουθων ουσιών ικανοποιούν τα ελάχιστα απαιτούμενα όρια επίδοσης (MRPL) που καθορίζονται στο παράρτημα ΙΙ ως προς τις μήτρες που αναφέρονται στο εν λόγω παράρτημα:

α) χλωραμφενικόλη·

β) μεταβολίτες νιτροφουρανίων·

γ) μεδροξυπρογεστερόνη."

4. Το κείμενο στο παράρτημα της παρούσας απόφασης προστίθεται ως παράρτημα ΙΙ.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 13 Μαρτίου 2003.

Για την Επιτροπή

David Byrne

Μέλος της Επιτροπής

(1) ΕΕ L 125 της 23.5.1996, σ. 10.

(2) ΕΕ L 221 της 17.8.2002, σ. 8.

ΠΑΡΑΡΤΗΜΑ

"ΠΑΡΑΡΤΗΜΑ II

Ελάχιστα απαιτούμενα όρια επίδοσης

>ΘΕΣΗ ΠΙΝΑΚΑ>"